คาดคุมราคาสลากช่วยกระตุ้นจีดีพีเพิ่ม 0.1-0.2%
ม.หอการค้าไทย คาดคุมราคาล็อตเตอรี่ ทำเงินเข้าระบบเศรษฐกิจ 2-3หมื่นล้านบาท กระตุ้นให้เศรษฐกิจขยายตัวเพิ่ม 0.1-0.2%
4 มิ.ย. 2558

ม.หอการค้าไทย คาดคุมราคาล็อตเตอรี่ ทำเงินเข้าระบบเศรษฐกิจ 2-3หมื่นล้านบาท กระตุ้นให้เศรษฐกิจขยายตัวเพิ่ม 0.1-0.2%
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจมหาวิทยาลัยหอการค้าไทย กล่าวว่า ศูนย์พยากรณ์ฯ ได้ประเมินผลการกำหนดควบคุมราคาขายล็อตเตอรี่คู่ละไม่เกิน 80 บาทของสำนักงานสลากกินแบ่งรัฐบาลที่เริ่มในเดือน มิ.ย. 2558พบว่าจะช่วยกระตุ้นให้เศรษฐกิจไทยขยายตัวเพิ่มขึ้น 0.1-0.2%เนื่องจากจะทำให้ผู้ซื้อล็อตเตอรี่จะมีเงินเหลือ 2-3 หมื่นล้านบาทต่อปี หรือจากเดิมที่ซื้อเฉลี่ยที่ 100-110 บาทต่อคู่เหลือ 80 บาท จนสามารถนำเงินไปซื้อสินค้าอย่างเดียวจนเกิดเงินหมุนเวียนในระบบอีกหลายรอบ
“เดิมเงินกำไรส่วนต่างที่ขายล็อตเตอร์รี่เกิน 80 บาทต่อคู่ คิดเป็นเงิน 2-3 หมื่นล้านบาทต่อปี เข้าไปอยู่ในมือผู้ค้าไม่กี่หมื่นราย ซึ่งอาจจะเก็บเงินหรือลงทุนต่อไป  แต่เมื่อมีการคุมราคาไม่เกิน 80 บาทก็จะทำให้ผู้ซื้อที่มีเป็นล้านคนมีเงินเหลือ ส่วนใหญ่คนกลุ่มนี้ไม่ค่อยเก็บเงินก็จะนำเงินที่เหลือไปซื้อสินค้าอย่างอื่นเพิ่มเติม เช่น มีเงิน 100 บาท ซื้อล็อตเตอร์รี่ 80 บาท เหลือ 20 บาทก็จะเอาเงินไปซื้อขนม สุดท้ายเงินก็จะหมุนลงในระดับรากหญ้ามากขึ้น”นายธนวรรธน์กล่าว